钦定古今图书集成/明伦汇编/官常典/第642卷 > 毛玠
## 钦定古今图书集成/明伦汇编/官常典/第642卷 > 毛玠

按《魏志》本传，“玠字孝先，陈留平丘人也。太祖临兖州，
辟为治中从事。玠语太祖曰：‘今天下分崩，国主迁移，
生民废业，饥馑流亡，公家无经岁之储，百姓无安固
之志，难以持久。今袁绍、刘表虽士民众强，皆无经远
之虑，未有树基建本者也。夫兵义者胜，守位以财，宜
奉天子，以令不臣。修耕植，畜军资，如此则霸王之业
可成也’。”太祖敬纳其言，转幕府功曹。